Sultan Abdul Rahman Muazzam Shah

Paduka Sri Sultan Abdul Rahman I Muazzam Shah ibni al-Marhum Sultan Mahmud Shah III (lahir sebagai Raja Jumaat Abdul Rahman) merupakan Sultan Johor ke-16 dan termasuk Pahang serta jajahan takluknya (1811–1819). Baginda juga merupakan Sultan Riau-Lingga yang pertama serta jajahan takluknya (1811–1832).

Latar belakang
Dilahirkan pada 1780 dengan gelaran Raja Jumaat. Baginda Sultan Abdul Rahman Muazzam Shah merupakan anakanda ke-15 dan baginda juga merupakan putera kedua kepada pasangan Sultan Mahmud Shah III dan Cik Mariam anak pembesar Bugis bernama Bandar Hassan.

Sultan Johor
Perebutan kuasa antara pihak Tengku Abdul Rahman dan pihak Tengku Hussain (Tengku Long) anak sulung Sultan Mahmud Shah III telah berlaku apabila Tengku Abdul Rahman dilantik sebagai sultan Johor dahulu berbanding abang tirinya Tengku Hussain Shah. 

Perlantikan Tengku Abdul Rahman disokong kuat oleh Belanda kerana akan mendapat kuasa mentadbir pelabuhan seluruh negeri Johor kecuali Riau dan Lingga. Beliau dengan itu dilantik Sultan Johor ke-16 dengan gelaran Sultan Abdul Rahman Muazzam Shah pada 1812-1819.

British mula hendak campur tangan atas kepentingan Singapura dan cuba mempengaruhi Sultan Abdul Rahman Muazzam Shah dengan melantik Tengku Hussain Shah sebagai Sultan Johor.

Kesultanan Lingga-Riau
Dalam tahun 1818, dengan sokongan kuat dari Yang Dipertuan Muda Riau Raja Jaafar, baginda Tengku Abdul Rahman telah ditabalkan sebagai Sultan dan Yang di Pertuan Besar Lingga bergelar Sultan Abdul Rahman I Muazzam Shah ibni al-marhum Sultan Mahmud III Alam Shah dan diperakui oleh pihak Belanda (NEI). 

Baginda merupakan pengasas kepada Kesultanan Lingga-Riau. Ketika era pemerintahan baginda, Riau telah menjadi pusat perkembangan dan penyiaran agama Islam. Pada 1 Syawal 1249H (1823) baginda telah mendirikan Masjid Raya di Pulau Penyengat di Riau yang masih ada sehingga hari ini.

Mangkat
Baginda mangkat di Lingga dan dimakamkan di Bukit Chengah (Chengkeh) di Daik, Kepulauan Lingga pada 9 Ogos 1832.

Rujukan

Nota kaki

Lihat juga 
 Sejarah Johor
 Kesultanan Lingga-Riau
 Sejarah Singapura
 Sultan Johor

Sultan Johor abad ke-19
Sultan Riau-Lingga
Kelahiran 1785
Kematian 1832
Sultan Johor – Wangsa Bendahara